b'\n_START_ARTICLE_\nHolisme\n_START_PARAGRAPH_\nL\'holisme \xc3\xa9s la concepci\xc3\xb3 filos\xc3\xb2fica que considera un determinat camp d\'estudi o reflexi\xc3\xb3 com un tot que supera la suma de les parts, seguint la definici\xc3\xb3 d\'Arist\xc3\xb2til, tot i que el terme va apar\xc3\xa8ixer per primer cop el 1926 en una obra del pol\xc3\xadtic Jan Smuts. En determinats contextos, es parla de "pensament sist\xc3\xa8mic" i en altres d\'holisme metodol\xc3\xb2gic". Se sol presentar com a oposat o b\xc3\xa9 al reduccionisme o b\xc3\xa9 a "l\'individualisme metodol\xc3\xb2gic".\n_START_SECTION_\nEtimologia\n_START_PARAGRAPH_\nEl mot catal\xc3\xa0 "holisme" ve del grec \xe1\xbd\x85\xce\xbb\xce\xbf\xcf\x82, que significa "total".\n_START_SECTION_\nHist\xc3\xb2ria\n_START_PARAGRAPH_\nEl primer concepte hol\xc3\xadstic \xc3\xa9s el de cosmos que, segons els grecs, era m\xc3\xa9s que la suma d\'astres i cossos que el formen, ja que tenia una unitat, un ordre fonamental sovint identificat amb l\'\xc3\xa9sser. Aquesta visi\xc3\xb3 roman en la hip\xc3\xb2tesi Gaia, que veu el planeta Terra com un tot complex i viu, i \xc3\xa9s la base de la filosofia oriental, la presocr\xc3\xa0tica i, per Ken Wilber, del concepte de Kosmos, que inclou no sols el cosmos extern, sin\xc3\xb3 la subjectivitat humana, el m\xc3\xb3n intern._NEWLINE_Posteriorment, es va aplicar a l\'\xc3\xa9sser hum\xc3\xa0, que era un reflex del cosmos i m\xc3\xa9s que l\'agregaci\xc3\xb3 dels seus \xc3\xb2rgans (la vida o l\'\xc3\xa0nima era la propietat que emanava de la seva suma). Aquesta concepci\xc3\xb3 \xc3\xa9s la que es manifesta en els corrents psicol\xc3\xb2gics i de medicina tradicional que busquen guarir la persona i no actuar tan sols sobre el s\xc3\xadmptoma d\'una part, en el convenciment que la malaltia o l\'angoixa sorgeixen com a desequilibri del tot, encara que es manifestin nom\xc3\xa9s com un dolor localitzat._NEWLINE_Al Renaixement, va traslladar-se al camp del coneixement, l\'humanisme creia que es podia arribar a con\xc3\xa8ixer tot, per aix\xc3\xb2 els intel\xc2\xb7lectuals de l\'\xc3\xa8poca no feien distincions entre ci\xc3\xa8ncies i humanitats i dominaven diversos \xc3\xa0mbits de pensament i art\xc3\xadstics (i en fou Leonardo da Vinci un dels exemples m\xc3\xa9s reeixits). Aquest optimiste epist\xc3\xa8mic es va trencar despr\xc3\xa9s de la Il\xc2\xb7lustraci\xc3\xb3 i va ser substitu\xc3\xaft per una especialitzaci\xc3\xb3 progressiva. L\'holisme contemporani pret\xc3\xa9n trencar els compartiments separats del saber amb la interdisciplinarietat i el treball en equip (com en la ci\xc3\xa8ncia cognitiva).\n_START_SECTION_\nAplicacions hol\xc3\xadstiques\n_START_PARAGRAPH_\nL\'antropologia es considera una ci\xc3\xa8ncia hol\xc3\xadstica, ja que supera la sociologia, la filosofia o el dret en el seu apropament a l\'\xc3\xa9sser hum\xc3\xa0, estudiant-ne tots els aspectes considerats rellevants. Els antrop\xc3\xb2legs declaradament hol\xc3\xadstics barregen l\'arqueologia, la biologia, la filosofia o ling\xc3\xbc\xc3\xadstica i l\'antropologia cultural._NEWLINE_En la llengua, l\'holisme analitza el significat d\'una paraula o frase dins un context m\xc3\xa9s ampli, com en la gram\xc3\xa0tica del text. N\'\xc3\xa9s un exemple clar la frase feta, que no significa la suma dels mots que la componen, o el sentit figurat d\'una paraula, que dep\xc3\xa8n de tot el sistema i no de la definici\xc3\xb3 que pugui donar-se\'n._NEWLINE_Els enfocaments comunitaris de la societat s\xc3\xb3n hol\xc3\xadstics (com l\'Ubuntu afric\xc3\xa0), perqu\xc3\xa8 consideren que una societat \xc3\xa9s m\xc3\xa9s que la suma dels seus individus i que no existeix sense l\'aportaci\xc3\xb3 combinada de cada persona. Sovint, aquests grups socials situen en un lloc m\xc3\xa9s important dels seus valors nocions com nexe, p\xc3\xa0tria o grup que no el de cada individu, que se sacrifica pel b\xc3\xa9 com\xc3\xba._NEWLINE_Dintre de l\'educaci\xc3\xb3, s\'intenta aplicar un enfocament hol\xc3\xadstic quan es trenca la divisi\xc3\xb3 per assignatures, com en el treball per projectes, el treball entre diverses mat\xc3\xa8ries per a assolir les compet\xc3\xa8ncies b\xc3\xa0siques o les recerques lliures. Els seus defensors argumenten que ajuda a l\'aprenentatge significatiu.'